
21 Οκτωβρίου, 2026
Προς: Όλα τα Μέλη της ΟΕΒ

ΕΓΚΥΚΛΙΟΣ

Κυρίες/κύριοι,

Θέμα: Υποχρεωτική ηλεκτρονική υποβολή αιτήσεων για Επίδομα Γονικής Άδειας από τις 19 Οκτωβρίου 2026

Η Ομοσπονδία Εργοδοτών & Βιομηχάνων (ΟΕΒ) επιθυμεί να σας ενημερώσει ότι, σύμφωνα με ανακοίνωση των Υπηρεσιών Κοινωνικών Ασφαλίσεων (ΥΚΑ), ημερομηνίας 16 Οκτωβρίου 2026, από τη Δευτέρα 19 Οκτωβρίου 2026 έχει τερματιστεί η δυνατότητα υποβολής έντυπων αιτήσεων για Επίδομα Γονικής Άδειας.

Συγκεκριμένα, οι αιτήσεις προς τις Υπηρεσίες Κοινωνικών Ασφαλίσεων υποβάλλονται πλέον αποκλειστικά ηλεκτρονικά, μέσω της κυβερνητικής διαδικτυακής πύλης gov.cy, με τη χρήση λογαριασμού CY Login.

Κατ' εξαίρεση, η υποβολή έντυπης αίτησης εξακολουθεί να επιτρέπεται μόνο σε πρόσωπα τα οποία αδυνατούν να δημιουργήσουν λογαριασμό CY Login.

Ως εκ τούτου, καλούνται οι επιχειρήσεις να ενημερώσουν σχετικά το προσωπικό τους, ιδιαίτερα τους εργαζόμενους που προτίθενται να υποβάλουν αίτηση για Επίδομα Γονικής Άδειας, ώστε να διασφαλιστεί η έγκαιρη υποβολή των αιτήσεών τους μέσω της νέας διαδικασίας.

Διευκρινίζεται ότι η αλλαγή αφορά τον τρόπο υποβολής των αιτήσεων προς τις Υπηρεσίες Κοινωνικών Ασφαλίσεων και όχι τη διαδικασία υποβολής αιτήματος γονικής άδειας από τον εργαζόμενο προς τον εργοδότη.


Για περισσότερες πληροφορίες, οι ενδιαφερόμενοι μπορούν να επικοινωνούν με το Κέντρο Επικοινωνίας των Υπηρεσιών Κοινωνικών Ασφαλίσεων στον αριθμό 1450.

Αυτούσια η ανακοίνωση των ΥΚΑ

MM261132EGK

